	На основу члана 20. став 1. тачка 3), члана  32. став 1. тачка 20) Закона о локалној самоуправи („Сл. гласник РС“, бр. 129/2007, 83/2014 - др. закон, 101/2016 - др. закон, 47/2018 и 111/2021- др. закон), члана 2. став 3. тачка 10) Закона о комуналним делатностима („Сл. гласник РС“, бр. 88/2011, 104/2016 и 95/2018) и члана 4, 5, 6 и 7. Закона о путевима („Сл. гласник РС“, бр. 41/2018, 95/2018 - др. закон и 92/2023 - др. закон), члана 157. Закона о безбедности саобраћаја на путевима („Сл. гласник РС“, бр. 41/2009, 53/2010, 101/2011, 32/2013 - одлука УС, 55/2014, 96/2015 - др. закон, 9/2016 - одлука УС, 24/2018, 41/2018, 41/2018 - др. закон, 87/2018, 23/2019, 128/2020 - др. закон и 76/2023) и члана 15. став 1. тачка 3) Статута Oпштине Бољевац („Сл. лист Oпштине Бољевац“, бр. 2/2019, 13/2022 и 23/2023),Скупштина Oпштине Бољевац на седници одржаној 07. 03. 2024. године, донела је

ОДЛУКУ
О ОПШТИНСКИМ ПУТЕВИМА, УЛИЦАМА И НЕКАТЕГОРИСАНИМ ПУТЕВИМА НА ТЕРИТОРИЈИ ОПШТИНЕ БОЉЕВАЦ

ОПШТЕ ОДРЕДБЕ

Члан 1.
	Овом одлуком уређује се начин управљања, заштита, одржавање и финансирање општинских путева, улица и некатегорисаних путева, техничко регулисање саобраћаја, инспекцијски надзор, казнене одредбе, као и друга питања од значаја за општинске путеве, улице и некатегорисане путеве на територији Општине Бољевац (у даљем тексту: Општина).

МРЕЖА ПУТЕВА

Члан 2.
	Општински и некатегорисани путеви и улице, чине мрежу путева на територији Општине.

1. Општински путеви
Члан 3.
	Општински путеви су јавни путеви са савременим коловозом који саобраћајно повезују насељена места на територији Општине, као и територију насељеног места Бољевац и насељена места са мрежом државних путева и утврђују се одлуком којом се врши категоризација општинских путева и улица.
	Општински путеви на територији Општине Бољевац су:
· општински пут I реда,
· општински пут II реда.

	Општински путеви на територији oпштине Бољевац су:
1. Пут O-1 Пут I Б36 – Криви Вир - пут I Б36,
2. Пут O-2 Пут II А218 – (Рашинац) – Рујиште,
3. Пут O-3 Пут I Б36 – Јабланица,
4. Пут О-4 Пут I Б36 – Мали Извор,
5. Пут О-5 Пут I Б36 – Мирово,
6. Пут O-6 Пут II Б391 – Боговина село,
7. Пут O-7 Пут I Б36 – Сумраковац,
8. Пут O-8 Пут I Б36 – Оснић – Оснић Буково – пут II Б395,
9. Пут O-9 Пут II Б395 – Врбовац,
10. Пут O-10 Пут II А219 – Бачевица,
11. Пут O-11 Пут I Б36 – Луково – пут I Б36,
12. Пут O-12  Сумраковац – Шарбановац (од границе општине Бор и Бољевац),
13. Пут O-13 Сумраковац – Злот (од границе општине Бор и Бољевац),
14. Пут O-14 Пут II Б395 – Валакоње Буково,
15. Пут О-15 Пут А218 – Илино,
16. Пут О-16 Јабланица – Мали Извор,
17. Пут О-17 Мирово – пут II Б421,
18. Пут О-18 Бачевица – Врбовац,
19. Пут О-19 Илино – Мирово,
20. Пут О-20 Мали Извор – Брезовица,
21. Пут О-21 Подгорац – Подгорац Тимок,
22. Пут О-22 Боговина – Фаца Вajeљи – Мали Извор.

2. Улице и друге површине јавне намене

Члан 4.
	Улице су јавни путеви у насељу који саобраћајно повезују делове насеља и намењене су за саобраћај возила и пешака и одређене су урбанистичким плановима.
	Примарну уличну мрежу чине улице I и II реда, а секундарну приступне и интегрисане улице.
	Улице I реда повезују поједине делове града, а улице II реда повезују улице I реда и секундарне улице.
	Приступна улица је улица која омогућава приступ стамбеним и стамбено-пословним објектима, индустријским, складишним, комуналним и другим објектима, те могу бити према својој основној функцији стамбене, пословне, трговачке и др.
	Интегрисана улица је део пута, улице или део насеља и намењена је за саобраћај пешака и возила.
	Улица може бити и пешачка, намењена искључиво за кретање пешака, а изузетно се може допустити и кретање моторних возила, у складу са законом, на основу одобрења организационе јединице Општинске управе надлежне за послове саобраћаја.
	Друге површине Јавне намене, у смислу ове одлуке, су постојеће и планиране јавне површине, које не представљају део јавног пута, у смислу Закона о јавним путевима и сл.

3. Некатегорисани путеви

Члан 5.
	Некатегорисани пут је саобраћајна површина која је доступна већем броју корисника, која је проглашена некатегорисаним путем и која је уписана у катастар непокретности као некатегорисани пут.
	Некатегорисани путеви као добра у општој употреби, су у јавној својини и на њима се не могу стицати ни заснивати стварна права, осим у случајевима прописаним законом.
	Некатегорисани путеви уписују се у јавне књиге о непокретностима и стварним правима на њима, истовремено са уписом права јавне својине на тим путевима, као добрима у општој употреби, и то права својине Општине Бољевац, у складу са прописима којима се уређују јавне књиге о непокретностима и стварним правима на њима.
	Некатегорисани пут је и пут који у катастру непокретности није уписан као јавни пут у складу са прописима.
	Некатегорисани путеви, заједно са општинским путевима и улицама чине мрежу путева на територији општине Бољевац.

УПРАВЉАЊЕ И ФИНАНСИРАЊЕ

Члан 6.
	Под управљањем општинским путевима подразумева се: коришћење општинских путева, заштита општинских путева, вршење инвеститорске функције на изградњи и реконструкцији општинских путева, организовање и обављање стручних послова на изградњи, реконструкцији, одржавању и заштити општинских путева, планирање изградње, реконструкције, одржавања и заштите општинских путева, означавање општинских путева и вођење евиденције о општинским путевима и о саобраћајно-техничким подацима за те путеве.
	Управљање општинским путевима је делатност од општег интереса.

Члан 7.
	Послове управљања општинским путевима и улицама на територији Општине обавља ЈКП „Услуга“ Бољевац осим у делу који се односи на вршење инвеститорске функције на изградњи, реконструкцији и периодичном одржавању општинског пута, као и код спровођења поступка јавних набавки.

Члан 8.
	Послове вршења инвеститорске функције на изградњи, реконструкцији и периодичном одржавању општинског пута обавља Општина Бољевац, у складу са позитивним прописима.
	Општина спроводи и поступке јавних набавки за извођење радова на одржавању, изградњи и реконструкцији општинских путева.

Члан 9.
Управљачу пута се поверавају следећа јавна овлашћења која се односе на:
1. издавање услова за израду техничке документације за изградњу и реконструкцију саобраћајног прикључка на општински пут и доношење решења инвеститору о испуњености услова;
2. издавање услова за израду техничке документације, односно постављање линијског инфраструкторног објекта на општинском путу и заштитном појасу општинског пута (електроенергетски вод, линијска инфраструктура електронских комуникација, водоводна и канализациона инфраструктура и сл.) и доношење решења инвеститору о испуњености издатих услова;
3. заштиту општинског пута;
4. израду саобраћајних пројеката за постављање саобраћајне сигнализације, у вези са спровођењем утврђеног режима саобраћаја, у складу са законом којим се уређује безбедност саобраћаја на путевима;
5. вођење евиденције о општинским путевима и о саобраћајно-техничким и другим подацима за те путеве;
6. означавање општинских путева;
7. одобрење за постављање рекламних табли, рекламних паноа, уређаје за сликовно или звучно обавештавање или оглашавање на општинском путу, односно поред тог пута;
8. издавање дозволе за обављање ванредног превоза на општинском путу;
9. издавање дозволе за прекомерно коришћење општинског пута;
10. издавање сагласности за одржавање спортске или друге манифестације на општинском путу;
11. измену саобраћајних површина пратећих садржаја општинског пута;
12. издавање сагласности за преусмеравање саобраћаја на јавни пут у случају обављања радова на изградњи, реконструкцији, одржавању и заштити општинског пута.
	
	Овлашћења из става 1. овог члана се односе на издавање сагласности и дозвола и не могу бити издате уколико претходно нису прибављени услови за грађење, односно постављање водова, канализације, топловода и других сличних објеката, као и телекомуникационих и електро-водова, инсталација, постројења и сл. на општинском путу и у заштитном појасу општинског пуга, односно услови за измену саобраћајних површина пратећих садржаја општинског пута, које издаје Управљач пута и који садрже саобраћајно - техничке услове.
	Управљач пута дужан је да одлучи по захтеву за издавање сагласности у вршењу јавних овлашћења у року од осам дана од дана пријема захтева.
	Управљач пута дужан је да одлучи по захтеву за издавање дозвола у вршењу јавних овлашћења у року од 30 дана од дана пријема захтева.
	Управљач пута дужан је да одлучи по захтеву за издавање услова у вршењу јавних овлашћења у року прописаним законом којим се уређује планирање и изградња.
	Против аката Управљача пута донетим у вршењу јавних овлашћења, којима се дају сагласности и дозволе и издају услови, може се изјавити жалба Општинском већу у року од 15 дана од дана достављања тог акта.
	Управљач пута дужан је да о актима донетим у вршењу јавних овлашћења води евиденцију у складу са законом, коју ажурира на дневном нивоу и објављује на својој интернет страници.

Члан 10.
	Управљач пута дужан је да обезбеди трајно, непрекидно и квалитетно одржавање и заштиту општинских путева, као и несметано и безбедно одвијање саобраћаја и одговара за штету која настане корисницима општинског пута због пропуштања благовременог обављања појединих радова на редовном одржавању општинског пута прописаних законом.
	Правно лице, предузетник, односно извођач радова, којем је уговором поверено обављање радова на општинског путу, дужно је да сноси насталу штету корисницима јавног пута, као и укупне трошкове који настану због отклањања последица насталих на путу, када је извођење тих радова вршено супротно прописаним саобраћајно-техничким условима и начину њиховог извођења.
	Управљач пута је дужан да најмање једном годишње, а најкасније до 1. септембра те године, поднесе годишњи извештај о извршеној контроли и оцени стања општинских путева којима управља, Општинској управи - Одељењу за инспекцијске послове.

Члан 11.
	Управљач јавног пута дужан је да означава и води евиденције о општинским путевима и о саобраћајно-техничким и другим подацима за општинске путеве, за које врши послове управљања.
Члан 12.
	Средства за изградњу и реконструкцију, одржавање и заштиту општинских путева на територији општине Бољевац обезбеђују се и из буџета Општине.

Члан 13.
	Накнаде за употребу општинског пута на територији Општине утврђују се посебном одлуком.
Члан 14.
	Средства од наплаћене накнаде из претходног члана, приход су Управљача пута.
	Средства наплаћена од накнада користе се наменски и то за: изградњу, реконструкцију, одржавање и заштиту општинских путева, као и трошкове коришћења и отплату кредита за наведене намене.

ОДРЖАВАЊЕ, ИЗГРАДЊА И ЗАШТИТА

Члан 15.
	Одржавање општинског пута је извођење радова којима се обезбеђује несметан и безбедан саобраћај и чува употребна вредност пута.
	Одржавање општинског пута обухвата:
1. радове на редовном одржавању пута;
2. рехабилитацију пута;
3. радове на ургентном одржавању пута.

Члан 16.
	Радови на редовном одржавању општинског пута су:
1. преглед, утврђивање и оцена стања пута и путног објекта;
2. местимично поправљање коловозне конструкције и осталих елемената трупа пута;
3. чишћење коловоза и осталих елемената пута у границама земљишног појаса;
4. уређење банкина;
5. уређење и очување косина, насипа, усека и засека;
6. чишћење и уређење јаркова, ригола, пропуста и других делова система за одводњавање пута;
7. поправка путних објеката;
8. постављање, замењивање, допуњавање и обнављање саобраћајне сигнализације;
9. чишћење саобраћајне сигнализације;
10. постављање, замењивање, допуњавање и обнављање опреме пута и објеката и опреме за заштиту пута, саобраћаја и околине;
11. чишћење опреме пута и објеката и опреме за заштиту пута, саобраћаја и околине;
12. кошење траве и уређење зелених површина на путу и земљишном појасу;
13. чишћење снега и леда са коловоза јавног пута и саобраћајних површина аутобуских стајалишта, општих паркиралишта, банкина, ригола.

Члан 17.
	Радови на рехабилитацији општинског пута обухватају:
1. обнављање и замену дотрајалих коловозних конструкција, односно њихове делове а нарочито наношење новог асфалтног слоја одређене носивости по целој ширини постојећег коловоза;
2. постављање шљунчаног односно туцаничког застора на неасфалтираним путевима;
3. обраду површине коловозног застора или заптивање;
4. замену сложених дилатационих справа, изолације, коловоза, ограда, сливника, лежишта, оштећених секундарних елемената и дотрајалих пешачких стаза на мостовима, надвожњацима и подвожњацима;
5. постављање система, опреме и уређаја за чије постављање није потребно прибавити грађевинску дозволу;
6. обнављање антикорозивне заштите челичних конструкција мостова, надвожњака и подвожњака;
7. поправку оштећених потпорних обложних и порталних зидова;
8. замену дренажних и система за одводњавање јавног пута и путног објекта.

Члан 18.
	Радови на ургентном одржавању општинских путева у смислу ове одлуке, обухватају активности и мере које се предузимају у циљу отклањања недостатака проузрокованих елементарним непогодама и ванредним околностима, а које је потребно спровести да би се обезбедило несметано одвијање саобраћаја или одвијање саобраћаја у отежаним условима, када је онемогућена проходност пута и када је угрожена безбедност учесника у саобраћају.
	Управљач јавног пута је дужан да у року од три дана од почетка радова на ургентном одржавању обавести надлежну инспекцију уз приложени опис узрока и предузетих мера.
	Уколико надлежна инспекција процени да обим и врста предузетих радова превазилази хитне радове упутиће управљача пута на примену одредаба закона којима се уређују послови на изградњи и реконструкцији путева.
	За радове на редовном одржавању, рехабилитацији и ургентном одржавању пута, у складу са законом којим се уређују путеви, Управљач пута обезбеђује саобраћајни пројекат, прибавља од надлежног органа решење о техничком регулисању саобраћаја и у свему осталом поступа у складу са одредбама наведеног закона.

Члан 19.
	Саобраћајни прикључак на општински пут гради се у складу са законом којим се уређује планирање и изградња и на основу издатих услова и решења Управљача јавног пута.
	Управљач јавног пута решење из става 1. овог члана о испуњености издатих услова доноси када су кумулативно испуњени следећи услови: да није могуће извршити повезивање општинског, односно некатегорисаног пута, односно улице са општинским односно некатегорисаним путем, односно улицаом који већ имају изведену раскрсницу, укрштај или прикључак на државни пут и да саобраћајни прикључак из става 1. овог члана нема штетне последице по несметано и безбедно одвијање саобраћаја на јавном путу.

Члан 20.
	Земљани пут, који се укршта или прикључује на јавни пут, мора се изградити са тврдом подлогом или са истим коловозним застором као и јавни пут са којим се укршта, односно на који се прикључује, у ширини од најмање пет метара и у дужини од најмање 40 метара за државни пут I реда, 20 метара за државни пут II реда и 10 метара за општински пут и улицу, рачунајући од ивице коловоза јавног пута.
	На начин из става 1. овог члана мора се изградити и прилазни пут који се прикључује на јавни пут.

Члан 21.
	Трошкове изградње пута из члана 20. ове одлуке сноси инвеститор радова на изградњи земљаног, односно прилазног пута који се прикључује на јавни пут.
	Ако приликом изградње или реконструкције јавни пут пресеца други јавни пут, инвеститор радова на изградњи, односно реконструкцији јавног пута сноси трошкове изградње пута са истим коловозним застором као на јавном путу у ширини и дужинама из члана 20. став 1. ове одлуке.
	Ако приликом изградње или реконструкције јавни пут пресеца земљани пут из члана 20. став 1. ове одлуке, трошкове изградње земљаног пута са тврдом подлогом или истим коловозним застором као и јавни пут са којим се укршта, односно на који се прикључује, сноси инвеститор радова на изградњи, односно реконструкцији јавног пута.

Члан 22.
	За изградњу, односно постављање водовода, канализације, топловода, и других сличних објеката, као и телекомуникационих и електро водова, инсталација, постројења и сл.  на јавном путу и у заштитном појасу јавног пута, као и за измену саобраћајних површина пратећих садржаја јавног пута, инвеститор је дужан да прибави услове и решење о испуњености услова издатих од Управљача пута.
	Уз захтев за издавање решења из става 1. овог члана, подноси се пројекат, који мора бити израђен у складу са законом, техничким прописима и стандардима који регулишу ову област и оверен од стране овлашћеног пројектанта.
	Пројекат из става 2. овог члана мора бити израђен у складу са претходно издатим условима управљача пута за грађење, односно постављање водова, канализације, топловода, и других сличних објеката, као и телекомуникационих и електро водова, инсталација, постројења и сл. на јавном путу и у заштитном појасу јавног пута, односно за измену саобраћајних површина пратећих садржаја општинског пута.

Члан 23.
	Надлежни орган Општинске управе може забранити саобраћај или саобраћај одређене врсте возила на општинском путу, његовом делу или путном објекту, ако то захтева одржавање спортске или друге манифестације, под условом да је могуће преусмеравање саобраћаја на друге јавне путеве, по претходно прибављеној сагласности Управљача пута.
	О забрани саобраћаја из става 1. овог члана, обавештава се орган надлежан за унутрашње послове и Управљач пута.
	За спровођење утврђеног режима саобраћаја из става 1. овог члана, мора се израдити саобраћајни пројекат и на путу поставити саобраћајна сигнализација према пројекту.
	Надлежни орган из става 1. овог члана даје сагласност да је пројекат урађен у складу са утврђеним режимом саобраћаја.
	Подносилац захтева (организатор или овлашћено лице у име организатора), обезбеђује пројектом предвиђену саобраћајну сигнализацију или може да по посебном овлашћењу, прибављање и постављање сигнализације повери Управљачу пута, о трошку подносиоца захтева.

Члан 24.
На општинском путу забрањено је нарочито:
1. трајно заузимање пута а привремено заузеће пута је могуће, уз претходно прибављање сагласности Управљача пута;
2. извођење радова на путу који нису у вези са изградњом, реконструкцијом, одржавањем и заштитом пута;
3. извођење радова носилаца права службености и других права установљених на путу, којима се оштећује пут или угрожава несметано и безбедно одвијање саобраћаја;
4. испуштање вода, отпадних вода и других течности на путу;
5. спречавање отицање вода са пута, а посебно из путног јарка и из пропуста кроз труп пута и спречавање даљег отицања вода ка њиховим реципијентима;
6. просипање, остављање или бацање материјала, предмета и смећа на пут;
7. замашћивање пута мазивима или другим сличним материјама;
8. постављање и коришћење светла или других светлосних уређаја на путу и поред пута, којима се омета одвијање саобраћаја на путу;
9. орање и извођење других пољопривредних радова на банкинама, косинама и земљишном појасу;
10. вучење предмета, материјала, оруђа и других врста терета по путу (греде, балвани, гране, камени блокови, плугови, дрљаче и сл.);
11. спуштање низ косине засека, усека и насипа пута, дрвене грађе, дрва за огрев, камења и другог материјала;
12. паљење траве и другог растиња на путу, као и отпадних предмета и материјала;
13. наношење блата са прилазног пута на јавни пут;
14. пуштање стоке на пут без надзора, напасања и напајање стоке на путу;
15. окретање запреге, трактора, плуга и других пољопривредних машина и оруђа на путу;
16. кочење запрежених возила спречавањем окретања точкова;
17. укључивање возила на пут и искључивање са пута ван прикључка или укрштаја и наношење блата на пут;
18. заустављање или остављање возила којима се омета коришћење пута;
19. свако чињење којим се оштећује или би се могао оштетити пут или ометати одвијање саобраћаја на путу.
20. нерегулисано вођење бујичних водотокова који могу да оштете пут.

Члан 25.
	На општинском путу и у његовом заштитном појасу није дозвољено подизати споменике, постављати крајпуташе и друге спомен-знакове, продавати производе, односно предузимати и друге радње којима се угрожава безбедност саобраћаја.
	Ширина заштитног појаса у коме се не дозвољава изградња објеката износи 5 метара за општинске и 2 метра за некатегорисане путеве рачунајући од спољне ивице земљишног појаса, осим ако просторним односно урбанистичким планом није другачије одређено.
	Грађевински и други материјал који не служи одржавању пута не може се стављати поред општинског пута на одстојању мањем од 5 метара и поред некатегорисаног пута на одстојању мањем од 2 метара рачунајући од спољне ивице путног појаса.
	Рекламне табле, рекламни панои, уређаји за обавештавање или оглашавање могу се постављати на државном путу, односно поред тог пута на удаљености од седам метара, односно на општинском путу и поред тог пута на удаљености од пет метара, мерено са спољне стране од ивице коловоза.

Члан 26.
	Моторна и прикључна возила која саобраћају на јавним путевима морају имати точкове са пнеуматицима.
	Изузетно од става 1. овог члана, возило са гусеницама може саобраћати на јавном путу са савременим коловозним застором ако су гусенице заштићене облогом са равним површинама или другим одговарајућим облогама.
	Возила Војске Србије не морају да испуњавају услове из става 2. овог члана, а управљач јавног пута има право на накнаду штете која је тиме проузрокована.
	Запрежна возила укупне масе до три тоне приликом учешћа у саобраћају на путу не морају имати точкове са пнеуматицима.

Члан 27.
	Ако постојећи јавни пут, односно његов део треба изместити због грађења другог објекта (железничка инфраструктура, рудник, каменолом, акумулационо језеро, аеродром и сл.), јавни пут, односно његов део који се измешта, мора бити изграђен са елементима који одговарају категорији тог пута.
	Трошкове измештања јавног пута, односно његовог дела из става 1. овог члана, сноси инвеститор објекта због чије изградње се врши измештање јавног пута, односно његовог дела, ако се другачије не споразумеју инвеститор и управљач јавног пута.

Члан 28.
	Одржавање општинских путева и улица у зимском периоду, у смислу ове одлуке, подразумева радове и активности који су неопходни за обезбеђење проходности и безбедности саобраћаја на путевима и улицама, који могу бити угрожени снежним падавинама, завејавањем услед ветра или поледицом услед ниске температуре или појаве ледене кише.

Члан 29.
	Управљач пута дужан је да најкасније до 1. октобра текуће године покрене поступак за доношење решења о техничком регулисању саобраћаја за период од 1. новембра текуће до 1. априла наредне календарске године.
	Одељење најкасније до 15. октобра текуће године доноси решење из става 1. овог члана.
	Саставни део решења из става 2. овог члана је План зимског одржавања општинских путева који доноси Управљач пута и који садржи Програм акгивности на зимском одржавању.
	Одржавање улица и путева у Општини у зимским условима (чишћење и уклањање снега и леда), врши ЈКП „Услуга“ Бољевац под надзором надлежног одељења општинске управе, и врши се према Плану.
	Општина и ЈКП „Услуга“ Бољевац као управљач пута из става 4. овог члана закључују уговор којим регулишу међусобна права и обавезе.

Члан 30.
	План зимског одржавања општинских путева на територији Општине обавезно садржи:
1. подела путева и улица према приоритетима одржавања;
2. распоред механизације, средстава и материјала по пунктовима (број, врста и количина);
3. степен приправности зимске службе;
4. поступак при спречавању поледице на путевима;
5. чишћење снега са коловоза пута, стајалишта, посебних паркиралишта;
6. начин евиденције рада и дежурства;
7. и друго по потреби Управљача пута.

Члан 31.
	Чишћење снега и леда са тротоара, испред и око стамбених, пословних и стамбено- пословних објеката, простора око монтажних објеката, угоститељских објеката, продавница, биоскопа, школа, здравствених установа као и уклањање леденица са кровова наведених објеката и сл., обезбеђују и одговорна су правна и физичка лица која су власници или корисници тих објеката, односно правна и физичка лица која обављају делатност у тим објектима, која сносе и трошкове чишћења, у складу са одредбама посебне одлуке.

Члан 32.
	Управљач пута за време зимских услова одвијања саобраћаја, може, до 1. октобра текуће године, да код надлежне организационе јединице Општинске управе покрене иницијативу за уређивање и регулисање саобраћаја на општинским путевима, мимо усвојеног Плана техничког регулисања саобраћаја.
	Иницијатива из претходног става, односи се на доношење решења да се:
1. одреде улице у којима се привремено обуставља саобраћај, због санкања деце;
2. одреде привремено једносмерне улице;
3. одреде улице које ће се затворити за саобраћај када се испуне посебни услови који се таксативно утврде и који су везани за снежне падавине;
4. одреде улице и делови улица у којима није дозвољено паркирање за време снежних падавина;
5. одреде измењени режими паркирања у улицама или деловима улица, за време снежних падавина.
	Решење о привременој измени режима саобраћаја доноси надлежни инспекцијски орган Јединице Општинске управе, који је дужна да о томе обавести надлежни орган за унутрашње послове и Управљача пута.

Члан 33.
	Управљач пута је у обавези да о привременој измени режима саобраћаја благовремено обавести јавност путем средстава јавног информисања или на други уобичајени начин и предузме потребне мере обезбеђења.


Члан 34.
	Ограде, дрвеће и засади поред општинских путева, подижу се тако, да не ометају прегледност пута и не угрожавају безбедност саобраћаја.
	Ограде, крошње стабала, биљни засади или рекламе, не смеју заклањати расветна тела јавне расвете, саобраћајне знакове и светлосне сигнале на семафорским уређајима, као ни улазити у слободни профил пута, смањивати или онемогућавати прегледност на укрштањима саобраћајница.
	За постављање ограда, дрвећа и засада поред општинских путева, на парцели на којој се налази пут и на непосредним суседним парцелама, неопходно је поред остале документације прибавити сагласност Управљача пута.

Члан 35.
	Рекламне табле, рекламни панои, уређаји за сликовно или звучно обавештавање или оглашавање, на делу општинског пута који пролази кроз насељено место и у улицама у насељеном месту, могу се постављати на основу одобрења Управљача пута.

НАДЗОР

Члан 36.
	Послове инспекцијског надзора над применом ове одлуке обавља Одељење за инспекцијске послове и послове комуналне милиције Општинске управе општине Бољевац преко надлежног инспектора.
	За прекршаје прописане овом одлуком надлежни инспектор овлашћен је да поднесе захтев за покретање прекршајног поступка и изда прекршајни налог.

Члан 37.
	У вршењу инспекцијског надзора, инспектор има право и дужност да проверава:
радове на заштити, одржавању, изградњи јавних путева и путних објеката;
1. техничку и другу документацију у вези са одржавањем, изградњом и реконструкцијом јавних путева;
2. стање јавног пута и да ли се правилно и редовно спроводе прописане мере заштите јавног пута;
3. да ли је за изградњу и реконструкцију јавног пута, његовог дела и путног објекта издато одобрење за изградњу;
4. услове одвијања саобраћаја на јавном путу;
5. да ли се правилно и редовно спроводе прописане мере заштите јавног пута.

Члан 38.
У вршењу инспекцијског надзора инспектор је овлашћен да:
1. забрани, односно обустави извршење радова који се изводе противно законским прописима, техничким нормативима и стандардима одржавања јавног пута;
2. нареди отклањање недостатака на јавном путу, услед непредвиђених и непланираних околности којима се угрожава или може бити угрожена стабилност пута и безбедност саобраћаја;
3. нареди обустављвање радова који се изводе у заштитном појасу јавног пута, а који могу довести у питање стабилност јавног пута и безбедност саобраћаја;
4. нареди предузимање мера за обезбеђење јавног пута и по потреби забрани привремено одвијање саобраћаја за сва возила или поједине врсте возила која због своје укупне тежине, димензија и других техничких својстава могу да нанесу штету јавном путу или угрозе безбедност саобраћаја и предложи надлежном органу Општиснке управе забрану саобраћаја или саобраћаја одређене врсте возила, на јавном путу;
5. нареди рушење и уклањање објеката, цевовода, водова, инсталација, натписа, ограда, дрвећа, засада, грађевинског и другог материјала са јавног пута, његовог дела, путног објекта и земљишног појаса, осим објеката цевовода, водовода и инсталација за које је установљено право службености или друго право одређено законом;
6. поднесе захтев за покретање прекршајног поступка;
7. изда прекршајни налог;
8. предузима и друге мере и радње за које је овлашћен.

КОНТИНУИРАНО ИЗЈАШЊАВАЊА

Члан 39.
	Вршилац комуналне делатности је дужан да обезбеди корисницима услуга законом прописане услове који омогућавају брз и ефикасан контакт у вези квалитета и коришћења услуга.
	Корисници општинских и некатегорисаних путева на територији Општине Бољевац могу се континуирано изјашњавати (најмање једном годишње) о квалитету пружања комуналних услуга од стране вршиоца комуналне делатности.
	Начин континуираног изјашњавања корисника комуналних услуга ближе је уређен Одлуком о начину изјашњавања корисника комуналних услуга о квалитету пружања комуналних услуга („Сл. лист општине Бољевац“, бр. 43/2023).
	Уколико су резултати изјашњавања корисника комуналних услуга такви да већина није задовољна пруженом комуналном услугом одређеног вршиоца комуналне делатности, Општина Бољевац покреће поступак преиспитивања рада тог вршиоца комуналне делатности и налаже му да отклони недостатке који су наведени у изјашњавању корисника у року који не може бити дужи од 90 дана.
	Уколико вршилац комуналне делатности не поступи по акту из претходног става овог члана Општина Бољевац може раскинути закључен уговор о поверавању и поверити обављање комуналне делатности другом вршиоцу комуналне делатности који испуњава услове

КАЗНЕНЕ ОДРЕДБЕ

Члан 40.
	Новчаном казном у фиксном износу од 150.000 динара, казниће се за прекршај правно лице ако:
1. не води евиденцију о актима донетим у вршењу јавних овлашћења (члана 9. став 7. ове одлуке;)
2. не обезбеди одржавање и заштиту општинских путева и несметано и безбедно одвијање саобраћаја (члан 10. став 1.);
3. не поднесе годишњи извештај о извршеној контроли и оцени стања општинских путева којима управља (члан 10. став 3.)
4. не води евиденцију о општинским путевима и о саобраћајно-техничким и другим подацима за јавне путеве (члан 11.);
5. радове на редовном одржавању, рехабилитацији или ургентном одржавању општинског пута, извод без саобраћајног пројекта или решења о техничком регулисању саобраћаја општинских путева изводи без техничке документације (члан 18. став 4.);
6. прикључак прилазног пута на општински пут гради супротно одредбама члана 19. ове одлуке;
7. не поступи у складу са чланом 20. овог закона;
8. као инвеститор при извођењу радова поступа супротно одредбама члана 22. ове одлуке;
9. одржавање спортске или друге манифестације на општинском путу обавља супротно одредбама члана 23.;
10. предузима радње на општинском путу које су забрањене одредбама члана 24. ове одлуке;
11. предузима радње на опшптинском путу и његовом заштитном појасу које су забрањене одредбама члана 25. ове одлуке;
12. користи у саобраћају на јавном путу моторна и прикључна возила са точковима без пнеуматика, изузимајући возила са гусеницама (члан 26. став 1);
13. користи у саобраћају на јавном путу, са савременим коловозним застором, возила са гусеницама које нису заштићене облогом са равним површинама или другим одговарајућим облогама (члан 26. став 2);
14. користи запрежна возила са укупном масом преко три тоне са точковима без пнеуматика (члан 26. став 4);
15. не донесе План зимског одржавања са програмом активности на зимском одржавању (члан 29.);
16. благовремено не обавести јавносто привременој измени режима саобраћаја и не предузме потребне мере обезбеђења (члан 33.);
17. подиже ограде, дрвеће и засаде поред јавних путева супротно одредбама члана 34. став 1. или одредбама става 2. истог члана ове одлуке;
18. не прибави потребну сагласност Управљача пута из члана 34. став 3. ове одлуке;
19. не прибави одобрење Управљача пута из члана 35. ове одлуке.

Члан 41.
	Новчаном казном у фиксном износу од 25.000 динара динара, казниће се за прекршај физичко лице ако:
1. не изгради пут који се укршта или прикључује на јавни пут на начин прописан у члану 20. став 1. ове одлуке;
2. као инвеститор при извођењу радова поступа супротно одредбама члана 22. ове одлуке;
3. предузима радње на јавном путу које су забрањене одредбама члана 24. ове одлуке;
4. предузима радње на јавном путу и његовом заштитном појасу које су забрањене чланом 25. ове одлуке;
5. користи у саобраћају на јавном путу моторна и прикључна возила са точковима без пнеуматика, изузимајући возила са гусеницама (члан 26. став 1);
6. користи у саобраћају на јавном путу, са савременим коловозним застором, возила са гусеницама које нису заштићене облогом са равним површинама или другим одговарајућим облогама (члан 26. став 2);
7. користи запрежна возила са укупном масом преко три тоне са точковима без пнеуматика (члан 26. став 4);
8. подиже ограде, дрвеће и засаде поред Јавних путева супротно одредбама члана 34. став 1. или одредбама става 2. истог члана ове одлуке;
9. не прибави потребну сагласност Управљача пута из члана 34. став 3. ове одлуке;
10. не прибави одобрење Управљача пута из члана 35. ове одлуке

ПРЕЛАЗНЕ И ЗАВРШНЕ ОДРЕДБЕ

Члан 42.
	Даном ступања на снагу ове одлуке престаје да важи Одлука о улицама, општинским и некатегорисаним путевима („Службени лист општина Бољевац“, бр. 3/2013, 19/2014, 4/2015, 8/2016, 33/2016).

Члан 43.
	Ова Одлука ступа на снагу осмог дана од дана објављивања у „Службеном листу општине Бољевац“.

